Diari Oficial de la Generalitat Valenciana


Sumari del DOGV 8256, del 16-03-2018 (2018/2829)

DECRET 3/2018, de 14 de març, del president de la Generalitat, pel qual es creen el Premi President i els premis Generalitat i es regulen els corresponents a les Falles 2018.
------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2018/03/14/3/dof/vci/html**

### Dades del document

Número de DOGV
:   8256

Data del DOGV
:   16-03-2018

Secció del DOGV
:   I. DISPOSICIONS GENERALS

Número del document
:   2018/2829


Data del document
:   14-03-2018

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * legislació

DECRET 3/2018, de 14 de març, del president de la Generalitat, pel qual es creen el Premi President i els premis Generalitat i es regulen els corresponents a les Falles 2018. [2018/2829]  
La recuperació de la imatge de la Comunitat Valenciana, a través de la promoció institucional de les seues tradicions i diversitat cultural, tan rica i variada, per tot arreu del seu territori, és una eina al mateix temps de vertebració territorial i de dinamització econòmica per les importants implicacions en sectors com el comerç o el turisme.  
  
La Generalitat està fortament compromesa a potenciar el patrimoni cultural valencià, posant en valor totes aquelles expressions de la cultura popular que es manifesten mitjançant les activitats de les entitats i associacions de la societat civil, a través dels principis de transparència i participació. No en va la música, l'art o el patrimoni cultural són aspectes tan definitoris de les festes valencianes com de l'essència del poble valencià.  
La potenciació de tots i cadascun dels aspectes que envolten la festa és necessària perquè de forma coordinada es mantinga viva la tradició i modernitat de la Comunitat Valenciana.   
Les Falles, amb motiu de la festivitat de Sant Josep, representen una de les activitats que amb major singularitat reflecteixen i projecten el peculiar tarannà i cultura del poble de la Comunitat Valenciana, així com el seu sentir lúdic artístic.  
Com recentment ha assenyalat la Unesco en declarar les Falles com a Patrimoni Immaterial de la Humanitat, les Falles són una expressió de creativitat col·lectiva que salvaguarden les arts i els oficis tradicionals i propicien la comunicació i el diàleg entre la ciutadania.  
Són la Junta Central Fallera de València (dins del seu àmbit competencial en la ciutat de València i municipis adherits), les juntes locals falleres així com els ajuntaments dels pobles i ciutats de la Comunitat Valenciana, les entitats que, en reconeixement a l'esforç de les comissions o associacions falleres de cada municipi, atorguen els respectius premis per la construcció de les millors falles grans.  
  
Des de la Presidència de la Generalitat, d'acord amb la seua voluntat de contribuir al major lluïment i consolidació d'aquest particular esforç, es desitja contribuir amb l'atorgament del Premi President i premis Generalitat a les millors falles grans de la Comunitat Valenciana, segons el saber i entendre dels organismes decisoris en l'entrega dels més alts guardons a les respectives comissions, associacions i artistes de les falles, en les quanties determinades en el present decret.  
  
Per això, de conformitat amb l'article 12.1.o de la Llei 5/1983, de 30 de desembre, del Consell, pel qual correspon al president de la Generalitat exercir les facultats i atribucions que li corresponen d'acord amb les disposicions vigents, així com aquelles que no estiguen expressament atribuïdes a altres òrgans o institucions,  
  
  
Decrete  
  
Article 1. Creació del Premi President de la Generalitat i premis Generalitat  
Es creen el Premi President de la Generalitat i els premis Generalitat, que distingiran les millors falles grans de la Comunitat Valenciana així com a l'artista de la falla guanyadora de la Secció Especial de les falles de la ciutat de València.  
  
Article 2. Modalitats de premis i aplicació pressupostària per a l'exercici 2018.  
1. Premi President de la Generalitat al monument guanyador de la secció especial de la ciutat de València i, si és el cas, municipis adherits, segons l'acord que adopte la Junta Central Fallera.  
2. Premi Generalitat a l'artista de la falla guanyadora de la secció especial de la ciutat de València i, si és el cas, municipis adherits, segons l'acord que adopte la Junta Central Fallera.  
3. Premi Generalitat a la falla guanyadora de cada secció de València ciutat i municipis adherits -excepte secció especial-, segons l'acord que adopte la Junta Central Fallera.  
4. Premi Generalitat a la falla guanyadora o falla única en municipis de la Comunitat Valenciana de més de 20.000 habitants, excepte els municipis adherits a la Junta Central Fallera, segons l'acord que adopte l'òrgan decisori competent.  
5. Premi Generalitat a la falla guanyadora o falla única en municipis de la Comunitat Valenciana de menys de 20.000 habitants, excepte els municipis adherits a la Junta Central Fallera segons l'acord que adopte l'òrgan decisori competent.  
La concessió dels premis en l'exercici 2018 anirà a càrrec de l'aplicació pressupostària 63.41.22.969.41, línia S0693000, amb un import total màxim de 120.000 - (cent vint mil euros) del pressupost de la Generalitat per a l'exercici 2018.  
   
Article 3. Distribució dels premis per a les Falles 2018  
1. Premi President Falles 2018 al monument guanyador de la secció especial de la ciutat de València.   
La Presidència de la Generalitat atorgarà el Premi President de la Generalitat Falles 2018, categoria Millor Falla Secció Especial, a la comissió fallera de la falla guanyadora del primer premi de la secció especial en les festes de les falles de la ciutat de València, segons l'acord que adopte la Junta Central Fallera.  
La corresponent comissió fallera guanyadora rebrà com a premi la quantitat bruta de cinc mil euros (5.000 ?), a la qual es practicaran els descomptes i retencions que li siguen aplicables.  
2. Premi Generalitat a l'artista del monument guanyador de la secció especial de la ciutat de València, segons l'acord que adopte a l'efecte la Junta Central Fallera.  
Qui ostente l'autoria artística del monument rebrà el Premi Generalitat categoria Artista Falla Secció Especial, així com la quantitat bruta de cinc mil euros (5.000 ?), a la qual es practicaran els descomptes i retencions que li siguen aplicables. En el cas que foren diverses persones físiques les autores, l'import es dividirà segons el treball realitzat per cadascuna d'elles, amb l'acord previ d'aquestes.  
3. Premis Generalitat a les falles guanyadores en cada secció de València ciutat i municipis adherits a la Junta Central Fallera, excepte secció especial.  
La Presidència de la Generalitat atorgarà el Premi Generalitat categoria Millor Falla per Seccions en la ciutat de València i municipis adherits, a aquelles comissions guanyadores en cadascuna de les diferents seccions -excepte secció especial-, segons l'acord que adopte la Junta Central Fallera.  
La corresponent comissió fallera guanyadora rebrà com a premi la quantitat bruta de mil euros (1.000 ?), a la qual es practicaran els descomptes i retencions que li siguen aplicables.  
4. Premis Generalitat a la falla guanyadora o falla única en municipis de la Comunitat Valenciana de més de 20.000 habitants, excepte els municipis adherits a la Junta Central Fallera.  
La Presidència de la Generalitat atorgarà el Premi Generalitat categoria Millor Falla en municipi amb població superior a 20.000 habitants a l'associació o comissió fallera de la falla guanyadora en cadascun dels municipis amb més de 20.000 habitants de la Comunitat Valenciana, exclosa la ciutat de València i els municipis adherits a la Junta Central Fallera, segons l'acord que adopte a l'efecte l'òrgan decisori competent.  
  
Quan en un municipi existisca una sola falla, s'entendrà que aquesta ostenta el títol de guanyadora.  
La corresponent entitat guanyadora rebrà com a premi, la quantitat bruta de mil euros (1.000 ?), a la qual se li practicaran els descomptes i retencions que li siguen aplicables.  
Si foren diversos els monuments plantats però no s'atorgaren premis en aquest municipi, la Junta Local Fallera o l'Ajuntament del municipi, amb l'acord previ de les associacions falleres, determinarà la falla mereixedora del premi o el repartiment proporcional de la quantia de 1.000 - entre elles.  
5. Premis Generalitat a la falla guanyadora o falla única en municipis de la Comunitat Valenciana de menys de 20.000 habitants.  
La Presidència de la Generalitat atorgarà el Premi Generalitat categoria Millor Falla en municipi amb població menor de 20.000 habitants a l'associació o comissió fallera de la falla guanyadora en cadascun dels municipis amb menys de 20.000 habitants de la Comunitat Valenciana segons l'acord que adopte a l'efecte l'òrgan decisori competent.  
  
Quan en un municipi existisca una sola falla, s'entendrà que aquesta ostenta el títol de guanyadora.  
La corresponent entitat guanyadora rebrà com a premi, la quantitat bruta de cinc-cents euros (500 ?), quantitat a la qual se li practicaran els descomptes i retencions que li siguen aplicables.  
Si foren diversos els monuments plantats però no s'atorguen premis en aquest municipi, la Junta Local Fallera o l'Ajuntament del municipi, amb l'acord previ de les associacions falleres, determinarà la falla mereixedora del premi o el repartiment proporcional de la quantia de 500 - entre elles.  
  
Article 4. Procediment de reconeixement dels premis  
1. La Junta Central Fallera, juntes locals falleres, entitats o ajuntaments competents en la matèria notificaran a la Direcció General d'Anàlisi, Polítiques Públiques i Coordinació, en el termini de dos mesos des de la publicació d'aquest decret en el Diari Oficial de la Generalitat Valenciana, quines han sigut les falles guanyadores del primer premi de la secció especial, distintes seccions i municipals en l'edició falles 2018 en València ciutat i respectius municipis de la Comunitat Valenciana així com l'artista de la falla guanyadora de la secció especial de la ciutat de València.  
Així mateix, els ajuntaments competents comunicaran, en el mateix termini, l'efectiva plantada de l'únic monument faller allí on existisca.  
  
Aquesta comunicació s'efectuarà per mitjà de la remissió del document que, segons la seua norma interna de funcionament, es dispose com a propi per a tal designació.  
2. Les entitats guanyadores dels premis objecte del present decret podran, això no obstant, comunicar directament a la Direcció General d'Anàlisi, Polítiques Públiques i Coordinació, en el termini de dos mesos, des de la publicació d'aquest decret en el Diari Oficial de la Generalitat Valenciana, l'obtenció del premi mitjançant la complementació del document que s'adjunta com a Annex a aquest decret i aportant la documentació que s'hi indica, i que hauran de presentar en el registre general de la Presidència de la Generalitat (c/ En Bou, 9-11, de València) o en qualsevol dels registres i oficines públiques a què fa referència l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
El document susdit, una vegada presentat en qualsevol dels registres indicats, es remetrà, en format PDF i sense la documentació addicional, a l'adreça de correu electrònic area\_de\_uxmmyrntjbpu@jjm.ll.  
  
Article 5. Concessió dels premis  
Una vegada identificades les entitats o persones guanyadores dels premis a què es refereix l'article 2, la Direcció General d'Anàlisi, Polítiques Públiques i Coordinació emetrà resolució de concessió del Premi President i dels premis Generalitat Falles 2018, en la qual s'identificaran les persones i entitats premiades amb cada u dels premis. La resolució es publicarà en el Diari Oficial de la Generalitat Valenciana. Aquesta publicació tindrà els efectes de notificació a les persones i entitats premiades.  
La resolució de concessió, que posarà fi a la via administrativa, podrà ser recorreguda potestativament en reposició o bé es podrà interposar directament recurs contenciós administratiu, d'acord amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Article 6. Pagament  
Les entitats i persones premiades, segons la resolució de concessió, en el cas que no hagueren efectuat la comunicació en els termes assenyalats en l'article 4.2, hauran de presentar, omplit, el document d'acceptació del premi que s'inclou com a Annex a aquest decret, i la documentació que s'hi indica, en el termini que determine la resolució de concessió.  
L'acceptació del premi comportarà l'autorització de les entitats o persones premiades perquè la Direcció General d'Anàlisi, Polítiques Públiques i Coordinació obtinga directament dels òrgans administratius corresponents l'acreditació d'estar al corrent de les obligacions tributàries i amb la Seguretat Social, i en aquest cas, les entitats premiades no hauran d'aportar les corresponents certificacions. No obstant això, les entitats beneficiàries del premi podran denegar aquest consentiment, assenyalant aquesta opció en el referit document. En aquest supòsit, haurà d'aportar els corresponents certificats emesos per l'Agència Estatal d'Administració Tributària, la Conselleria d'Hisenda i Model Econòmic i la Tresoreria de la Seguretat Social, expressius d'estar al corrent en el compliment de les obligacions fiscals i amb la Seguretat Social.  
  
Després dels tràmits administratius i pressupostaris de compliment obligatori, la Presidència de la Generalitat farà efectiu l'import dels premis objecte del present decret a favor dels seus respectius titulars en les quanties disposades en l'article 3.  
  
Article 7. Obligacions de les persones i entitats beneficiàries  
1. Una vegada conegut el premi per la falla, la comissió corresponent, associació o ens gestor haurà de retirar un estendard en el Palau de la Generalitat, la Regidoria de Festes de l'Ajuntament del municipi o a través de la Junta Fallera o organisme corresponent. Davant qualsevol incidència sobre aquest tema es podrà contactar via correu electrònic en area\_de\_dloyhlpccbuc@peb.oh.  
2. Els estendards acreditatius dels premis a les millors falles hauran d'incorporar-se o col·locar-se al costat del monument, i haurà de quedar degudament acreditada tal exposició mitjançant els mitjans gràfics que es considere.  
3. Aquesta obligació no operarà per al cas dels municipis en els quals si hi ha més d'un monument no es lliuren premis.  
  
  
Disposició final única  
  
Entrada en vigor  
Aquest decret entra en vigor l'endemà de la publicació al Diari Oficial de la Generalitat Valenciana.  
  
València, 14 de març de 2018.- El president de la Generalitat: Ximo Puig i Ferrer


Còpia Permalink ELI